
BIROUL  PERMANENT

AL

CAMEREI  DEPUTAŢILOR

Vă înaintăm, alăturat, raportul suplimentar asupra proiectului de Lege pentru modificarea și completarea Legii nr.227/2015 privind Codul fiscal, trimis cu adresa nr. PLx.243/2017, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.
PREŞEDINTE,

Bogdan-Iulian HUŢUCĂ
Parlamentul  României

RAPORT SUPLIMENTAR
asupra proiectului de Lege pentru modificarea și completarea Legii nr.227/2015 privind Codul fiscal
În ședința Comitetului liderilor grupurilor parlamentare din data de 29 martie 2021, s-a hotărât retrimiterea proiectului de Lege pentru modificarea și completarea Legii nr.227/2015 privind Codul fiscal, Comisiei pentru buget, finanţe şi bănci, pentru întocmirea unui nou raport.
Conform prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de Lege în şedinţa din 20 iunie 2017.
La dezbaterea proiectului de Lege s-au avut în vedere avizele favorabile ale Consiliului Legislativ, Comisiei pentru drepturile omului, culte și problemele minorităților naționale, Comisiei pentru egalitatea de șanse între femei și bărbați, Comisiei pentru industrii și servicii și al Comisiei pentru politică economică, reformă și privatizare. 
Proiectul de lege supus dezbaterii are ca obiect de reglementare modificarea și completarea articolului 291 din Codul fiscal, în sensul aplicării cotei reduse de TVA de 5% pentru livrarea de îngrăşăminte, fertilizatori naturali şi pesticide utilizate în agricultură, seminţe şi alte produse agricole destinate însămânţării sau plantării, precum şi prestările de servicii de tipul celor specifice utilizate în producția agricolă.
În conformitate cu prevederile art. 61 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat proiectul de lege menţionat mai sus, în şedinţa cu prezență fizică și online din data de 7 aprilie 2021.
La lucrările Comisiei, deputaţii și-au înregistrat prezența conform listei de prezenţă.

La dezbaterea proiectului de lege a participat domnul Lucian-Ovidiu Heiuș - secretar de stat din cadrul Ministerului Finanțelor.
În urma examinării proiectului de lege şi a opiniilor exprimate, deputații prezenți la lucrări au hotărât, cu majoritate de voturi, să propună plenului Camerei Deputaţilor un raport de respingere a proiectului de Lege pentru modificarea și completarea Legii nr.227/2015 privind Codul fiscal, deoarece măsurile propuse nu se încadrează în prevederile Legii responsabilității fiscal-bugetare nr.69/2010.
În raport cu obiectul şi conţinutul său, proiectul de Lege face parte din categoria legilor ordinare.
	PREŞEDINTE,

Bogdan-Iulian HUŢUCĂ
	SECRETAR,

Firczak Iulius Marian


Şef serviciu

Giorgiana Ene

